Sedatívum

Sedatívum je druh lieku, ktorý potláča vplyv centrálnej nervovej sústavy (CNS), a tak spôsobuje pokoj, uvoľnenie, znižuje strach, spavosť, spomalené dýchanie, trasľavú chôdzu, zhoršené vnímanie a spomalenie reflexov. Sedatíva sa označujú aj ako upokojujúce prostriedky, trankvilizéry, antidepresíva, anxiolytima, soporifika alebo prášky na spanie. Pri predávkovaní môžu spôsobiť stratu vedomia a smrť.
Sedatíva sa pripravujú napr. z valeriány, hlohu, chmeľu, betoniky, hluchavky, majoránu, lipkavca marinkového, medovky, mučenky, pamajoránu, ruty, srdcovníka, vresu atď.

Použitie v lekárstve

Lekári a zdravotné sestry často pristupujú k sedatívam ako k prostriedku na potlačenie pacientovho strachu z bolestivých zákrokov. Aj keď sedatíva samotnú bolesť neutlmujú, môžu byť vhodným doplnkom k analgetikám pri príprave pacientov na operáciu. Sú tiež často podávané pred uspaním pacienta alebo pred vysoko nepríjemnými alebo bolestivými zákrokmi, ako je zavádzanie cievky alebo tomografia. Sedatíva tiež pomáhajú pri upokojovaní detí alebo rozrušených pacientov.
Osobám ležiacim na jednotke intenzívnej starostlivosti sú sedatíva podávané takmer vždy.
Medzi sedatíva môžeme radiť opiáty, barbituráty, benzodiazepíny, alkohol, niektoré rekreačné drogy ako ketamín či GHB, čiastočne aj marihuanu a halucinogény.

Závislosť

Všetky sedatíva môžu spôsobiť po určitej dobe psychickú a fyzickú závislosť, a to aj pri užívaní lekárom nariadených dávok. Ak užívatelia závislí na sedatívach náhle prestanú v ich užívaní, môžu sa dostaviť príznaky abstinencie, od nespavosti, nepokoja a pocitov úzkosti až po stratu vedomia a smrť. Pri psychickej závislosti sa užívateľ domnieva, že nutne potrebuje liek brať, aj keď pre to nie je žiaden oprávnený dôvod. Vo väčšine prípadov sa pre užívateľa stáva získavanie ďalších dávok jediným životným cieľom.
Psychickú aj fyzickú závislosť možno úspešne liečiť.

Zneužitie

Zneužívané môžu byť všetky typy sedatív, ale medzi tie spôsobujúce najväčšie problémy sa radí barbituráty z dôvodu častého neopodstatneného alebo „rekreačného“ užívania a prílišného predpisovania lekármi. Ľudia stretávajúci sa so stresom, nespavosťou alebo majúci pocity úzkosti prepadnú sedatívam najľahšie. Sedatíva sú tiež prostriedkom pre náhradu chýbajúcej drogy pre užívateľov heroínu. Ďalší ľudia ich používajú len ako prostriedok na uvoľnenie a zbavenie sa starostí. Bolo zistené, že viac ako tretina smrtelných prípadov predávkovania (okrem iného aj samovraždy alebo nechcené požitie) je spôsobených práve sedatívami. Smrť nastáva tiež v prípade požitia ďalších dávok lieku zmätenými a malátnymi užívateľmi. V roku 1998 bolo v USA nahlásených 70 982 prípadov závislosti na sedatívach, z ktorých 2 310 vyústilo v ťažkú ​​otravu a 89 v smrť. Bolo zistené, že viac ako polovica ľudí otrávených sedatívami malo na tieto lieky legitímny lekársky predpis, ale spôsobili si komplikácie predávkovaním alebo súčasným požitím s alkoholom. Iní získali sedatíva od priateľov alebo pomocou sfalšovaných lekárskych predpisov.

Sedatíva a alkohol

Užívanie sedatív je občas nevedomky alebo úmyselne kombinované s pitím alkoholických nápojov. Pretože alkohol samotný zhoršuje ako dýchanie, tak vnímanie a funkcie mozgu, jeho spojenie so sedatívami môže mať osudové následky. Američanka Karen Ann Quinlanová v roku 1975 po požití sedatív a následnom vypití alkoholu upadla do kómy, čo v západnom svete vyvolalo diskusiu o kladoch a záporoch eutanázie.

Napodobeniny

V USA sú často nelegálne predávané napodobeniny sedatív – tie môžu obsahovať niektoré zakázané látky a ich zloženie a účinok je nepredvídateľný.

Sedatíva a kriminalita

Sedatívum GHB, podobné extáze, je známe ako „znásilňovacia droga“ podávaná netušiacim obetiam v baroch alebo na diskotékach kvôli zníženiu ich schopnosti brániť sa. Podobne je zneužívaný Rohypnol.